Сённяшні расповед — пра клубы і бібліятэкі Кіраўшчыны. Раён для нас — больш чым адметны. І не толькі тым, што на падставе жудаснай трагедыі мясцовай вёскі Боркі Алесь Адамовіч напісаў сваю знакамітую аповесць “Карнікі”, крывавую хроніку знішчэння гітлераўцамі мірных жыхароў, і не адно ўзорным калгасам “Рассвет” імя Кірылы Арлоўскага. Аддзел культуры ў раёне доўгі час узначальвала Тамара Галубоўская. Цяпер яна — на заслужаным адпачынку. Але і па сёння на памяці, як Тамара Леанідаўна ўпэўнена кіравала легкавіком, чытала пры гэтым вершы і гэтак жа артыстычна і вынікова спраўлялася са шматлікімі праблемамі няпростай культурнай справы. Ехалі і думалі, а якім акажацца паслядоўнік Галубоўскай — начальнік аддзела ідэалагічнай работы, культуры і па справах моладзі Андрэй Карпук? Як потым адзінадушна высветлілі: малады начальнік — на сваім месцы, бо за ўсё перажывае і паўсюль паспявае… Але не будзем парушаць храналогію нашага расповеду.